VDSS Sklep Pdp 618/2023
Sodna praksa Višjega delovnega in socialnega sodišča, 2024-01-25

Oddelek za individualne in kolektivne delovne spore

Jelka Zorman Bogunovič (preds.), mag. Urša Klemenčič (poroč.), dr. Martina Šetinc Tekavc

procesna predpostavka za pritožbo - pritožba se šteje za umaknjeno - plačilo sodne takse - pritožba zoper sklep - razveljavitev sklepa sodišča prve stopnje

Sklep o (delni) oprostitvi plačila sodne takse za postopek na prvi stopnji glede na prvi odstavek 13. člena ZST-1 učinkuje tudi za takse pred sodiščem druge stopnje. Sodišče prve stopnje je toženca oprostilo plačila sodne takse nad zneskom 44,00 EUR tako za postopek na prvi stopnji kot za pritožbeni postopek. S tem, ko je toženec plačal 44,00 EUR in sodišče obvestil, da se navedeno plačilo nanaša na plačilo takse za pritožbo, je izpolnil procesno predpostavko za vložitev pritožbe (prvi in drugi odstavek 105.a člena ZPP).

Pritožbi se ugodi in se izpodbijani sklep razveljavi.

1. Sodišče prve stopnje je z izpodbijanim sklepom ugotovilo, da se šteje pritožba toženca, vložena dne 9. 5. 2023, za umaknjeno.

2. Zoper sklep se pritožuje toženec. Navaja, da je takso za pritožbo plačal, in sicer v višini 44,00 EUR, za kar je sodišču predložil tudi potrdilo o plačilu z dne 2. 6. 2023. Takso je plačal pravočasno, sodišče ga tudi ni opozorilo, da bi plačal premalo takse. Toženec je bil prepričan, da je bil oproščen za celoten postopek, saj je sklep o oprostitvi sodne takse nad zneskom 44,00 EUR prejel dne 29. 5. 2023, skupaj s plačilnim nalogom za plačilo takse za pritožbo. Pritožba se tako ne more šteti za umaknjeno, poleg tega je toženec iz previdnosti plačal tudi še razliko za takso za pritožbo v znesku 280,00 EUR. Predlaga razveljavitev sklepa.

4. V predmetni zadevi je sodišče prve stopnje dne 14. 3. 2023 izdalo sodbo, s katero je tožencu naložilo plačilo zneska 10.000,00 EUR z zakonskimi zamudnimi obrestmi od 1. 9. 2021 ter zavrnilo njegovo nasprotno tožbo. Tožencu je naložilo povrnitev stroškov postopka tožnika in ga določilo za zavezanca za plačilo sodne takse. Dne 4. 4. 2023 je tožencu izdalo plačilni nalog za plačilo takse za postopek na prvi stopnji v znesku 324,00 EUR. Toženec je dne 13. 4. 2023 vložil predlog za oprostitev plačila sodne takse in vložil ugovor zoper plačilni nalog z dne 4. 4. 2023. Dne 5. 5. 2023 je nato vložil pritožbo zoper sodbo. Sodišče prve stopnje je s sklepom Pd 48/2021 z dne 25. 5. 2023 toženca oprostilo plačila sodne takse nad zneskom 44,00 EUR, obročno plačilo je zavrnilo, plačilni nalog nad zneskom 44,00 EUR je razveljavilo in zavrnilo ugovor. Ta sklep je postal pravnomočen. Istega dne, 25. 5. 2023, je tožencu izdalo tudi plačilni nalog za plačilo sodne takse za pritožbo v znesku 324,00 EUR. Toženec je dne 2. 6. 2023 sodišču prve stopnje dostavil potrdilo o plačilu sodne takse za pritožbo v znesku 44,00 EUR, sodišče prve stopnje pa je nato dne 23. 6. 2023 izdalo izpodbijani sklep, da se pritožba toženca zoper sodbo šteje za umaknjeno, ker ni plačal sodne takse za pritožbo. Takšna odločitev je napačna, saj za domnevo o umiku pritožbe niso izpolnjeni pogoji iz tretjega odstavka 105.a člena Zakona o pravdnem postopku (ZPP).

5. Skladno s prvim odstavkom 13. člena Zakona o sodnih taksah (ZST-1) učinkuje sklep o oprostitvi, odlogu ali obročnemu plačilu taks od dne, ko je bil pri sodišču vložen predlog za oprostitev, odlog ali obročno plačilo, in velja za vse takse, za katere se rok za plačilo izteče tega dne ali pozneje, razen za takso zaradi zavlačevanja sodnih postopkov in takse po tarifnih številkah 3005, 7401, 7401, 8401 in 8402. Sklep o (delni) oprostitvi plačila sodne takse za postopek na prvi stopnji tako učinkuje tudi za takse pred sodiščem druge stopnje. Sodišče prve stopnje je s sklepom Pd 48/2021 z dne 25. 5. 2023 toženca oprostilo plačila sodne takse nad zneskom 44,00 EUR tako za postopek na prvi stopnji kot za pritožbeni postopek. S tem, ko je toženec dne 30. 5. 2023 plačal 44,00 EUR in sodišče obvestil, da se navedeno plačilo nanaša na plačilo takse za pritožbo,

je izpolnil procesno predpostavko za vložitev pritožbe (prvi in drugi odstavek 105.a člena ZPP). Rok za plačilo sodne takse za pritožbo se je iztekel po vložitvi predloga za oprostitev plačila sodnih taks, zato je bil toženec tudi za plačilo sodne takse za pritožbo oproščen plačila nad zneskom 44,00 EUR. Sodišče prve stopnje je posledično napačno štelo, da toženec s plačilom 44,00 EUR ni plačal (celotne) takse za pritožbo.

6. Ker je toženec sodno takso za pritožbo plačal, niso izpolnjeni pogoji za domnevo o umiku pritožbe iz tretjega odstavka 105.a člena ZPP, zato je pritožbeno sodišče na podlagi 3. točke 365. člena ZPP ugodilo pritožbi toženca in izpodbijani sklep razveljavilo.

Iz plačilnega naloga z dne 4. 4. 2023 in z dne 25. 5. 2023 izhaja, da sta namen in referenca za plačilo takse za tožbo in pritožbo enaka, zato iz same reference in namena plačila ni razvidno, katero takso je toženec plačal, je pa to izrecno navedel v svojem dopisu z dne 2. 6. 2023 (prvi odstavek 287. člena Obligacijskega zakonika).

Zakon o pravdnem postopku (1999) - ZPP  - člen 105a, 105a/1, 105a/2, 105a/3

Zakon o sodnih taksah (2008) - ZST-1  - člen 13, 13/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

VSRS Sklep Cp 32/2018, enako tudi VSRS Sklep Cp 31/2018, VSRS Sklep Cp 33/2018, VSRS Sklep Cp 8/2019